Ninkarnuna
Ninkarnuna (dNin-kar-nun-na, šumerų k. 'išaukštintosios prieplaukos viešpats') – dievas Mesopotamijos mitologijoje, priklausęs su Ninurta siejamų dievybių grupei. Ninkarnuna buvo šio dievo bar-šu-gal (galbūt „masažuotojas“). Vienoje litanijoje pavadintas „geruoju vaiku“ (dumu sagga). Dievų sąraše An = Anum Ninkarnunos broliu įvardijamas Inimanizis, Ninurtos sukkal (viziris). Anot Wilfred G. Lambert, gali būti, kad kai kuriose kopijose Ninkarnuna laikomas moteriškąja dievybe, Inimanizio sutuoktine. Ninkarnunos bei Inimanizio ryšys paliudytas ir astronominiuose tekstuose. Nipūre būta Ninkarnunos šventyklos. Babilone Ninkarnuna garbintas E-rabriri, Mandanu šventykloje; tuo remdamiesi Antoine Cavigneaux ir Mandred Krebernik iškėlė mintį, kad Mandanu šiame mieste galėjo būti sutapatintas su Ninurta. Ninkarnunos šventoji vieta minėtoje šventykloje vadinosi E-ušumgal-anna, „dangaus drakono (Ušumgalu) namai“. Ninkarnuna minimas Angim poemoje.